**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 544/2002 Z. z. o Horskej záchrannej službe v znení neskorších predpisov a ktorým sa menia a dopĺňajú niektoré zákony predkladá Ministerstvo vnútra Slovenskej republiky.

Cieľom návrhu je reagovať na viaceré problémy z aplikačnej praxe, vrátane zabránenia zneužívania označenia „Horská záchranná služba“ a jej znaku. V praxi často dochádza k aplikačným a výkladovým problémom vo vzťahu k možnosti pohybu príslušníkov Horskej záchrannej služby a iných osôb pri výcviku v teréne chránených území bez predchádzajúceho súhlasu orgánu ochrany prírody. Pravidelný výcvik príslušníkov Horskej záchrannej služby, ako aj osôb odborne spôsobilých na výkon záchrannej činnosti, je jedným z predpokladov úspešného výkonu záchrany v horách. Zároveň sa precizujú úlohy a oprávnenia Horskej záchrannej služby.

Návrhom sa ďalej upravia pravidlá registrácie a členstva v Národnej asociácii horských vodcov Slovenskej republiky a zakotví disciplinárna právomoc vo vzťahu ku osobám vykonávajúcim horskú vodcovskú činnosť. Rozširuje sa rozsah vodcovskej činnosti o vedenie kurzov technickej pomoci v horách a podmienky vykonávania horskej vodcovskej činnosti.

Návrhom sa zriaďuje stavovská organizácie Národná asociácia horských záchranárov, ktorej úlohou je vykonávať odbornú spôsobilosť mimo horských oblastí s použitím lanových techník a ktorá bude hájiť záujmy svojich členov.

V súlade so zákonom č. 391/2020 Z. z. o teste proporcionality v oblasti regulácie povolaní bol vykonaný test proporcionality v dňoch 12. novembra až 2. decembra 2024, a v dňoch 27. februára 2025 až 13. marca 2025 opakovaný test proporcionality. V lehote 14 pracovných dní nebola k testu proporcionality zaslaná žiadna pripomienka.

Predložený návrh zákona má negatívny vplyv na podnikateľské prostredie, pozitívne sociálne vplyvy, žiadny vplyv na životné prostredie, na rozpočet verejnej správy, na limit verejných výdavkov, na služby verejnej správy pre občana, na informatizáciu spoločnosti, ani na manželstvo, rodičovstvo a rodinu.

Návrh zákona je v súlade s ústavou, s ústavnými zákonmi a nálezmi ústavného súdu, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona nie je predmetom vnútrokomunitárneho pripomienkového konania.

**B. Osobitná časť**

**K čl. I (k zákonu č. 544/2002 Z. z. o Horskej záchrannej službe v znení neskorších predpisov)**

**K bodu 1 a 46 (§ 1 a v celom zákone)**

Vypúšťa sa zavedená legislatívna skratka „horská služba“, a súčasne sa v zákone používa názov rozpočtovej organizácie Ministerstva vnútra Slovenskej republiky „Horská záchranná služba“ v príslušnom tvare. Cieľom je zabrániť zameniteľnosti názvu Horskej záchrannej služby s rôznymi subjektami venujúcimi sa záchrannej činnosti v horách, ktoré v názve používajú označenie „horská služba“.

**K bodu 2 (§ 2 ods. 6 až 8)**

Cieľom doplnenia nových odsekov do § 2 je zabrániť zneužívaniu označenia „Horská záchranná služba“ a jej znaku, a to zavedením výslovného zákazu jeho používania osobami, ktoré nevykonávajú úlohy horskej záchrannej služby. Zneužitie označenia a znaku Horskej záchrannej služby má byť priestupkom, resp. iným správnym deliktom podľa § 13 a § 14 zákona o Horskej záchrannej službe. Za účelom definovania predmetu ochrany pri vymedzení skutkovej podstaty priestupku a iného správneho deliktu, je znak vyobrazený v prílohe zákona.

**K bodu 3 a 4 (§ 2a)**

Záchranné práce pomocou lanovej techniky sa vykonávajú aj mimo horských oblastí, pričom osoby vykonávajúce takúto záchrannú činnosť nemusia mať podľa súčasnej legislatívy žiadnu odbornú spôsobilosť. Nepodmienenie tejto činnosti adekvátnou odbornou spôsobilosťou môže viesť k ohrozeniu zdravia a života zachraňovanej osoby, resp. osôb, ktoré sa podieľajú na takejto záchrannej činnosti. Preto sa navrhuje, aby vo vymedzených lokalitách, mimo vymedzených horských oblastí kde teritoriálne pôsobí Horská záchranná služba, pri záchrannej činnosti s použitím lanovej, resp. horolezeckej techniky, bola vyžadovaná odborná spôsobilosť obdobne, ako ju majú záchranári v horských oblastiach. S cieľom zvýšenia bezpečnosti zachraňovaných osôb, ako aj samotných záchranárov sa zavádza povinnosť pre osoby, ktoré pri záchrannej činnosti mimo pôsobnosti Horskej záchrannej služby (§ 2a ods. 2) používajú lanovú techniku, absolvovať vstupný test, špecializovanú prípravu a školenie, ako aj skúšku (§ 12 ods. 14).

**K bodom 5 až 7 (§ 2b ods. 4)**

Doplnenie ustanovení súvisí s potrebou komplexnej úpravy pre vyvodzovanie disciplinárnej pôsobnosti Národnou asociácie horských vodcov (ďalej len „asociácia“). Zákon definuje dva nové orgány asociácie, a to disciplinárnu komisiu a odvolaciu komisiu, ktoré budú príslušné na disciplinárne konania členov asociácie a registrovaných osôb, určuje ich zloženie a pôsobnosť. Súčasne bude odvolacia komisia ako druhostupňový orgán rozhodovať o odvolaní proti rozhodnutiu v konaní o uznaní odbornej spôsobilosti na výkon horskej vodcovskej činnosti získanej v zahraničí.

V  § 2b ods. 4 poslednej vete ide o upresnenie textu na konkrétne podmienky asociácie. Stanovy asociácie schvaľuje snem asociácie a sú základným dokumentom, ktorým sa asociácia riadi.

**K bodu 8 (§ 2ba)**

Členstvo v asociácii je založené na dobrovoľnom princípe. Členom asociácie sa môže stať fyzická osoba s požadovanou odbornou spôsobilosťou na základe písomnej žiadosti o zápis do zoznamu členov. Požiadavku odbornej spôsobilosť je možné splniť nadobudnutím odbornej spôsobilosti podľa § 11a zákona a v prípade odbornej spôsobilosti nadobudnutej v inom členskom štáte Európskej únie, preukázaním uznania odbornej spôsobilosti (asociáciou) podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií v znení neskorších predpisov.

Za účelom zabezpečenia dodržiavania profesijných pravidiel pri výkone povolania horského vodcu osobami s odbornou spôsobilosťou získanou podľa tohto zákona, ktoré nie sú členmi asociácie a osobami, ktoré majú uznanú odbornú spôsobilosť získanú v inom členskom štáte a nie sú členmi asociácie, sa zavádza inštitút registrovanej osoby. Právna úprava registrovanej osoby vychádza z ustanovení hlavy I článku 5 a 6 Smernice Európskeho parlamentu a rady 2005/36/ES zo 7. septembra 2005 o uznávaní odborných kvalifikácií. Hostiteľský štát, v tomto prípade Slovenská republika, na účely uľahčenia uplatňovania disciplinárnych ustanovení platných na svojom území a dodržiavania pravidiel odborných organizácií (v tomto prípade Národnej asociácie horských vodcov Slovenskej republiky), zavádza predmetnú registráciu. Dôvodom pre zavedenie tejto právnej úpravy sú skúsenosti z praxe, najmä absencia sankčného dosahu na osoby vykonávajúce horskú vodcovskú činnosť na základe uznania odbornej kvalifikácie bez členstva v asociácii.

Zavádza sa povinnosť pre členov asociácie a registrované osoby mať uzavreté poistenie pre prípad zodpovednosti za škodu pri výkone povolania horského vodcu s limitom poistného plnenia vo výške minimálne 1 000 000 eur. Cieľom je zabezpečiť takú výšku poistného plnenia, ktoré zodpovedá možnej ujme na zdraví a živote sprevádzaných osôb, ktorá vznikla v dôsledku činnosti horského vodcu.

**K bodu 9 (§ 2c písm. j))**

Úprava reflektujúca na postavenie asociácie a jej právomoc požadovať preukázanie totožnosti osôb vykonávajúcim horskú vodcovskú činnosť.

**K bodu 10 (§ 2c písm. k) až o))**

Zákon rozširuje pôsobnosť asociácie vzhľadom na jej postavenie, ako člena Medzinárodnej únie národných asociácii horských vodcov (UIAGM / IFMGA), o vydávanie metodiky na získanie odbornej spôsobilosti na výkon horskej vodcovskej činnosti, ktorá napomôže v procese získania odbornej spôsobilosti.

S cieľom zabezpečiť vysokú kvalitu služieb poskytovaných horskými vodcami sa zavádza pôsobnosť asociácie vydávať pokyny upravujúce požiadavky na bezpečnosť pri horskej vodcovskej činnosti, ktorá sa v praxi ukázala ako nevyhnutná pre dosiahnutie bezpečnosti vodených osôb. Cieľom je zaviesť jednotnosť niektorých postupov pri výkone horskej vodcovskej činnosti a predchádzať prípadným pochybeniam na strane horských vodcov.

Rozšírením § 2c o povinnosť asociácie viesť zoznam svojich členov a registrovaných osôb, ktoré sú oprávnené na výkon činnosti horského vodcu a ich zverejňovanie na svojom webovom sídle, sa zabezpečí informovanie verejnosti o osobách oprávnených na výkon činnosti horského vodcu. Uvádzaná štátna príslušnosť horského vodcu v zozname má uľahčiť vodeným osobám výber vhodného horského vodcu z dôvodu uľahčenia dorozumievania sa a odstránenia prípadnej jazykovej bariéry medzi horským vodcom a vodenými osobami, ako základný predpoklad pre rešpektovanie pokynov horského vodcu u vodených osôb a z toho vyplývajúce zabezpečenie bezpečnosti vodených osôb.

V súlade so zavedením komplexnej právnej úpravy vyvodzovania disciplinárnej zodpovednosti sa ustanovuje rozhodovanie o disciplinárnych opatreniach ako jedna z pôsobností asociácie vo vzťahu k členom asociácie a registrovaným osobám.

**K bodu 11 (§ 2ca)**

S cieľom zvýšenia bezpečnosti sprevádzaných osôb sa zavádza možnosť vyvodzovania disciplinárnej zodpovednosti voči členom asociácie, ktorí majú odbornú spôsobilosť podľa tohto zákona, ako aj voči registrovaným osobám, ktoré nie sú členmi asociácie, ale ktoré v súlade so slobodou usadiť sa a slobodou poskytovať služby, majú uznanú odbornú spôsobilosť podľa Smernice Európskeho parlamentu a rady 2005/36/ES zo 7. septembra 2005 o uznávaní odborných kvalifikácií (horskí vodcovia z krajín EÚ). Členovia asociácie, ako aj registrované osoby, ktoré majú právo na území Slovenskej republiky vykonávať činnosť horského vodcu, budú povinní rešpektovať bezpečnostné pokyny asociácie a musia byť pri výkone činnosti horského vodcu poistení.

Tieto ustanovenia predstavujú komplexnú úpravu vyvodzovania disciplinárnej zodpovednosti u členov asociácie a registrovaných osôb. Vymedzujú sa disciplinárne previnenia, disciplinárne opatrenia a postup pri ich ukladaní, ako aj režim odvolania dotknutých osôb.

**K bodu 12 (§ 2d ods. 1 úvodná veta)**

S ohľadom na potreby praxe sa rozširuje rozsah horskej vodcovskej činnosti o vedenie kurzov technickej pomoci v horách.

**K bodu 13 (§ 2d ods. 1 písm. a))**

Precizujú sa ustanovenia týkajúce terénu, v ktorých sa horská vodcovská činnosť vykonáva.

**K bodu 14 (§ 2d ods. 2)**

Dopĺňa sa požiadavka, aby osoba vykonávajúcu činnosť horského vodcu bola buď členom asociácie alebo registrovanou osobou, ktorých zoznam zverejňuje asociácia na svojom webovom sídle.

**K bodu 15 (§ 2d ods. 3)**

Vzhľadom na charakter horskej vodcovskej činnosti, ktorá podlieha tzv. „certifikačnému procesu“, t. j. procesu získania alebo uznania odbornej spôsobilosti, sa zavádza zákonná povinnosť vykonávať horskú vodcovskú činnosť s odbornou starostlivosťou a zároveň zákonná povinnosť dodržiavať pokyny vydané asociáciou podľa § 2c písm. m). Cieľom je zvýšiť bezpečnosť osôb sprevádzaných horským vodcom.

**K bodu 16 (§ 2g odsek 2)**

S prihliadnutím na potrebu aplikačnej praxe sa navrhuje rozšíriť rozsah horskej sprievodcovskej činnosti o výcvik sprevádzaných osôb na lavínových kurzoch, kurzoch zameraných na bezpečný pohyb v horách ako sú napr. kurzy základného pohybu na snežniciach, kurzy prežitia v horách alebo kurzy orientácie a navigácie v teréne.

Vzhľadom na to, že v slovenských horách je veľké množstvo turistických trás, ktoré sú zaistené technickými prostriedkami, napr. v Slovenskom raji Suchá Belá alebo značený turistický chodník cez tiesňavu Kyseľ, rozširuje sa rozsah horskej sprievodcovskej činnosti aj o výcvik pohybu na trasách, ktoré sú zabezpečené technickými prostriedkami. Výcvik môže byť vedený len na trasách, ktoré spĺňajú podmienky STN 16869, musia byť prístupné pre širokú turistickú verejnosť a nie len pre odbornú verejnosť ako sú napr. horolezci. Výcvik musí byť vedený bez nutnosti použitia horolezeckého výstroja a horolezeckej výzbroje a iba s použitím tzv. „ferratového setu“.

**K bodu 17 (§ 2h a § 2i)**

Zriaďuje sa stavovská organizácia Národná asociácia horských záchranárov (ďalej len „asociácia záchranárov“), ktorá združuje odborne spôsobilé osoby na výkon záchrannej činnosti podľa tohto zákona, obdobne ako je tomu pri zdravotníckych záchranároch. Zároveň sa definuje postavenie, zloženie orgánov, ako aj pôsobnosť tejto asociácie záchranárov. Asociácia záchranárov bude vykonávať vstupný test, špecializovanú prípravu a školenie na získanie odbornej spôsobilosti na výkon záchrannej činnosti podľa § 2a ods. 2.

**K bodu 18 až 21 (§ 4 ods. 1 a 2)**

V praxi často dochádza k aplikačným a výkladovým problémom vo vzťahu k možnosti pohybu príslušníkov Horskej záchrannej služby a iných osôb pri výcviku v teréne chránených území bez predchádzajúceho súhlasu orgánu ochrany prírody. Pravidelný výcvik príslušníkov Horskej záchrannej služby, ako aj osôb odborne spôsobilých na výkon záchrannej činnosti, je jedným z predpokladov úspešného výkonu záchrany v horách a je zároveň imanentnou súčasťou plnenia základných úloh Horskej záchrannej služby. Zákon o ochrane prírody a krajiny ustanovuje možnosť pohybu v teréne chránených území bez prechádzajúceho súhlasu orgánu ochrany prírody v súvislosti s plnením úloh Horskej záchrannej služby. Vzhľadom na to, že v platnom znení § 4 zákona o Horskej záchrannej službe nie je úloha Horskej záchrannej služby spojená s uskutočňovaním výcviku príslušníkov a odborne spôsobilých osôb výslovne ustanovená, v praxi často dochádza k odlišnej interpretácii pojmu „úlohy horskej služby“ orgánmi ochrany prírody, ktorí podmieňujú uskutočňovanie výcviku v teréne chránených území svojím predchádzajúcim súhlasom. K uvedeným odlišnostiam v interpretácii úloh Horskej záchrannej služby dochádza i napriek tomu, že v platnom znení § 4 zákona o Horskej záchrannej službe je výslovne ustanovená ako jedná z úloh Horskej záchrannej služby výcvik psov na výkon záchrannej činnosti. V záujme dosiahnutia súladu pri aplikácii predpisov na úseku ochrany prírody a krajiny v súvislosti s výkonom úloh Horskej záchrannej služby sa navrhuje výcvik horských záchranárov (príslušníkov Horskej záchrannej služby a osôb, ktoré sa podieľajú na základe zmluvy na plnení jej úloh) výslovne vymedziť ako jednu z úloh Horskej záchrannej služby.

**K bodu 22 a 27 (§ 4 ods. 4 a § 11 ods. 3)**

Precizuje sa používanie príjmov získaných z poskytovaných služieb Horskou záchrannou službou tak, aby bolo možné z týchto príjmov uhrádzať náklady na vykonávanie odbornej spôsobilosti na výkon záchrannej činnosti.

**K bodu 23**

Horskej záchrannej službe sa umožní pri záchrannej činnosti a monitoringu horských oblastí používať bezpilotné lietadlá a súčasne sa stanovujú podmienky spracúvania a uchovávania osobných údajov, ktoré sú pri ich použití zaznamenané bezpilotným lietadlom. Takto používané bezpilotné lietadlá budú označované slovami „Horská záchranná služba“.

**K bodom 24 a 25**

Legislatívno-technická úprava spočívajúca v citácii platných právnych predpisov.

**K bodu 26 (§ 8a ods. 6)**

Zmena vekovej hranice pre povinné nosenie ochrannej prilby na lyžiarskych tratiach zo súčasných 15 rokov na 18 rokov. Touto zmenou sa má zvýšiť bezpečnosť a ochrana zdravia mladistvých lyžiarov a snowboardistov.

**K bodu 28**

Legislatívno-technická úprava spočívajúca v úprave vnútorného odkazu.

**K bodu 29 (§ 11a ods. 8)**

Národná asociácia horských vodcov bude môcť vyberať okrem úhrady nákladov spojených s osobitnou odbornou prípravou na získanie odbornej spôsobilosti na výkon horskej vodcovskej činnosti aj úhradu nákladov spojených s úkonmi uznávania takejto odbornej spôsobilosti získanej v zahraničí podľa zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov v znení neskorších predpisov, vrátane nákladov spojených s kompenzačnými opatreniami.

**K bodom 30 až 41 (§ 12)**

Proces získavania odbornej spôsobilosti na výkon záchrannej činnosti (rovnako odbornej činnosti) sa rozširuje o absolvovanie vstupného testu, ktorý predchádza absolvovaniu špecializovanej prípravy. Vstupným testom sa má overiť technická a kondičná (resp. aj odborná) spôsobilosť žiadateľov s cieľom vyselektovať už v prvej fáze získavania odbornej spôsobilosti žiadateľov, ktorí nie sú pripravení absolvovať špecializovanú prípravu.

Zároveň sa upravujú podmienky pri získavaní odbornej spôsobilosti pri záchrannej činnosti s použitím lanovej techniky mimo pôsobnosti Horskej záchrannej služby podľa § 2a ods. 2. Žiadosť o vykonanie vstupného testu, špecializovanej prípravy a školenia, a skúšky sa budú podávať asociácii záchranárov. Samotná skúška sa bude vykonávať pred odbornou komisiou, ktorej členov bude vymenúvať riaditeľ Horskej záchrannej služby.

**K bodom 42 a 43 (§ 13, § 14)**

Priestupkom bude aj vykonávanie horskej vodcovskej činnosti a horskej sprievodcovskej činnosti bez platného osvedčenia o odbornej spôsobilosti na ich výkon; priestupkom a iným správnym deliktom aj nedodržanie zákazu používať označenie „Horská záchranná služba“ (§ 2 ods. 7) alebo nedodržanie zákazu používať jej znak (§ 2 ods. 8).

**K bodu 44**

Legislatívno-technická úprava v súvislosti s jednotným uvádzaním slov „správny poriadok“, namiesto „všeobecného predpisu o správnom konaní“ tak ako sa navrhuje aj v novom § 2ca ods. 11.

**K bodu 45 (§ 16d)**

Úprava prechodného obdobia, do ktorého je možné vykonávať horskú vodcovskú činnosť osobou, ktorá nie je členom asociácie, alebo registrovanou osobou.

**K bodu 47 (Príloha)**

Je potrebné do prílohy zákona uviesť vyobrazenie znaku Horskej záchrannej služby.

**K čl. II (k zákonu č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov)**

**K bodom 1 a 2**

Úprava zákona súvisí s používaním bezpilotných lietadiel na vykonanie letu v štátnom záujme Horskou záchrannou službou v súvislosti s plnením jej úloh podľa osobitného predpisu (zákon č. 544/2002 Z. z o Horskej záchrannej službe v znení neskorších predpisov), pričom táto je rozpočtovou organizáciu Ministerstva vnútra Slovenskej republiky. Súčasne sa úpravou zákona reflektuje na tú skutočnosť, že Slovenská republika sa prostredníctvom Ministerstva vnútra SR zapojila do medzinárodného certifikovaného modulu „EURACARE Flight and Shelter (ECFS)“ v rámci European Civil Protection Pool (ECPP). V rámci tohto modulu je kapacita štátnych lietadiel Slovenskej republiky využívaná aj na evakuáciu osôb priamo do bezpečných miest v zahraničí, bez nutnosti preletu alebo tranzitu cez územie Slovenskej republiky. Navrhovaná úprava zohľadňuje reálny rozsah nasadenia a záväzky Slovenskej republiky v rámci civilnej ochrany EÚ.

**K čl. III (k zákonu č. 543/2002 Z. z. o ochrane prírody a krajiny v znení neskorších predpisov)**

Návrhom sa zavádza výnimka z ustanovených zákazov v zákone o ochrane prírody a krajiny v súvislosti s vykonávaním horskej vodcovskej a horskej sprievodcovskej činnosti, ktoré sú regulované osobitným predpisom a ktoré sa vykonávajú výlučne v uvedených stupňoch ochrany prírody.

**K čl. IV (účinnosť)**

Vzhľadom na predpokladanú dĺžku legislatívneho procesu a potrebnú legisvakanciu sa navrhuje, aby zákon nadobudol účinnosť 1. januára 2026.